

 EELNÕU

**KUTSEKOGU**

**Otsus nr …**

**Pankrotihaldurite ja saneerimisnõustajate hea kutsetava muutmine**

Vastu võetud …. märtsil 2024. a.

Võttes aluseks kohtutäituri seaduse § 75 lg 2, § 86 lg 4 punktis 6 ning pankrotiseaduse § 70 sätestatu Kohtutäiturite ja Pankrotihaldurite Koja kutsekogu **o t s u s t a b:**

1. Teha erakorralise kutsekogu 30.06.2022 otsusega nr 2 kinnitatud pankrotihaldurite ja saneerimisnõustajate heas kutsetavas järgmised muudatused
	1. Muuta paragrahvi 5 ja kehtestada see järgmises sõnastuses:

„(1) Kutsekogu liige on oma tegevuses sõltumatu menetlusosalistest, erapooletu ja aus.

(2) Kutsekogu liige täidab oma kutseülesandeid vabana menetlusosaliste välistest mõjutustest, ajenditest, surveavaldustest, ähvardustest ja sekkumistest.

(3) Kutsekogu liige täidab oma ülesandeid erapooletult ja eelarvamusteta.

(4) Kutsekogu liige taandab ennast viivitamatult pankrotiavalduse läbivaatamise menetlusest, pankrotimenetlusest, saneerimismenetlusest ja juriidilise isiku sundlikvideerimise menetlusest, milles ta ei saa tegutseda asjatundlikult ja olla sõltumatu võlgnikust, võlausaldajatest, ettevõtjast või saneerimismenetluse osalistest.

(5) Kutsekogu liige peab oma kutsetegevuses tagama kõigi osapoolte ja toimingutega seotud kolmandate isikute võrdse kohtlemise.

(6) Ei kutsekogu liige ise ega tema perekonnaliikmed ja tema büroo töötajad ei küsi ega võta vastu kingitusi, pärandust, laenu ega teeneid seoses sellega, mida kutsekogu liige oma kutsetegevuses on teinud, peab tegema või tegemata jätma.“

1. Otsus jõustub vastuvõtmise hetkest.

*/allkirjastatud digitaalselt/*

…

Kutsekogu juhatuse esimees

**Seletuskiri kutsekogu otsuse „Pankrotihaldurite ja saneerimisnõustajate hea kutsetava muutmine“ eelnõu juurde**

Sissejuhatus

Otsuse eelnõu on koostatud selleks, et leevendada pankrotihaldurite ja saneerimisnõustajate hea kutsetava kutsekogu liikme sõltumatust sätestavate sätete tingimusi, et need ei oleks rangemad seaduses sätestatust.

Eelnõu valmistas ette Kohtutäiturite ja Pankrotihaldurite Koja nõunik Jaan Lõõnik, tel 6463773, e-post jaan.loonik@kpkoda.ee).

Eelnõu sisu

Hea kutsetava § 5 sätestab kutsekogu liikme sõltuatuse printsiibi. Hea kutsetava § 5 lg 1 sätestab kutsekogu liikme absoluutse sõltumatuse printsiibi. Hea kutsetava § 5 lg 2 kohaselt täidab kutsekogu liig eom akutseülesandeid vabana igasugustest välistest mõjutustest, ajenditest, surveavaldustest, ähvardustest ja sekkumisest.

Pankrotiseaduse § 56 lg 3 kohaselt peab pankrotihaldur olema aga sõltumatu võlgnikust ja võlausaldajatest. Saneerimisseaduse § 15 lg 5 kohaselt peab saneerimisnõustaja olema sõltumatu ettevõtjast ja saneerimismenetluse osalistest.

Seega ei nõua seadus kutsekogu liikmelt sõltumatust igasugustest välistest mõjutajatest, vaid ainult menetlusosalistest.Maksejõuetuse teenistuse juhataja on 29.05.2023 Kohtutäiturite ja Pankrotihaldurite Kojale antud soovituses seisukoha, et pankrotihalduri sõltumatust ja erapooletust varjutavad kõrvalised tegevused ja ärid ning need peavad konfliktide vältimiseks ja ennetamiseks lõppema.

Maksejõuetuse teenistuse juhataja on pöördunud ka Advokatuuri aukohtusse kriitikaga saneerimisnõustaja tegevuse sõltumatuse suhtes põhjusel, et saneerimisnõustajana tegutsev isik on nii ettevõtjat kui ka saneerimismenetluse osalisi esindanud varasemalt ühekordsete lepingute alusel. Advokatuuri aukohus sedastas, et saneerimist viib läbi ja selle eest vastutab ettevõtja ise ning saneerimisnõustaja ülesanne on üksnes ettevõtte nõustamine. Ka saneerimisseaduse eelnõu seletuskirjas 334 SE on selgitatud saneerimisnõustaja rolli ning tema erinevust pankrotihalduri rollist, märkides, et võrreldes pankrotiseadusega ei ole saneerimisseaduse kohaselt vaja kohtu määratud saneerimisnõustajat võlausaldajatel kinnitada, kuna saneerimisnõustaja ei saa oma tegevusega nii oluliselt võlausaldajate õigusi mõjutada kui seda saab pankrotinõustaja.

Eelnõuga tehakse hea kutsetava §-s 5 järgmised muudatused:

1. lõikes 1 täpsustatakse, et kutsekogu liige on sõltumatu menetlusosalistest;
2. lõikes 2 asendatakse tingimus täita kutseülesandeid vabana igasutustest välistest mõjutustest tingimusega täita kutseülesandeid vabana menetlusosaliste välistest mõjutustest;
3. lõikes 4 asendatakse kutsekogu liikme kohustus taandada end menetlusest , milles ta ei saa tegutseda erapooletult kohustus taandada end juhul, kui ta ei saa tegutseda asjatundlikult. Samuti viiakse säte täpsemasse kooskõlla saneerimisseaduses kasutatavate terminitega ning lisatakse isikute loetellu, kellest kutsekogu liige peab olema sõltumatu, ettevõtja ja saneerimismenetluse osalised.

Eelnõu vastavus õigusaktidele

Otsus on kooskõlas pankrotiseaduse § 56 lõikega 3 ja saneerimisseaduse § 15 lõikega 5. Kohtutäituri seaduse § 75 lg 2 järgi on hea kutsetava pankrotihalduritele ja saneerimisnõustajatele järgimiseks kohustuslik.

Eelnõu rakendamine ja mõjud

Eelnõu rakendamise tulemusel leevendatakse hea kutsetava nõudeid kutsekogu liikme sõltumatusele oma kutseülesannete täitmisel vastavuses kehtivate seadustega.